**Alþjóðlegt bóknúmer – ISBN**

ISBN er alþjóðlegur staðall til að einkenna bækur og er ætlað allri almennri bókaútgáfu. ISBN kerfið var upphaflega skapað í Bretlandi af bókabúðakeðjunni W H Smith árið 1966 og var þá kallað „Standard Book Numbering“ eða SBN. Það var tekið upp sem alþjóðastaðallinn ISO 2108 árið 1970.

Alþjóðlegt bóknúmer (International Standard Book Number ISBN) er staðall frá alþjóðlegu staðlastofnuninni (International Standards Organisation – ISO). Hvert númer er einstakt og er megintilgangur alþjóðlega bóknúmera­kerfisins að greina hvert rit sem best frá öðrum. Með samræmdri tölumerkingu rita skapast möguleikar á aukinni notkun tölva, jafnt hjá bókaútgáfum, bóksölum og bókasöfnum. Hægt er að gera bóknúmer læsileg á vélrænan hátt með því að gera úr þeim strikamerki með forskeytinu 978.

Hinir mismunandi hlutar geta haft mismunandi lengd. Þeir eru oftast aðskildir með bandstriki.

**ISBN á Íslandi**

Landsbókasafn Íslands – Háskólabókasafn rekur umboðsskrifstofu fyrir alþjóðlega bóknúmerakerfið. Er skrifstofan ábyrg fyrir kynningu á því hér á landi og sér einnig um útbreiðslu þess. Úthlutun og upplýsingaþjónusta er veitt útgefendum að kostnaðarlausu. Starfssvið umboðsskrifstofu er að úthluta hverjum útgefanda númeraröð með útgefendatölu hans og einstökum bóknúmerum til þeirra sem gefa út fáa titla eða einungis eina bók. Einnig þarf að fylgjast með því að bóknúmer séu rétt prentuð á bækur.

Samkvæmt reglum um bóknúmer er útgefandi hver einstaklingur, fyrirtæki, hlutafélag, hópur eða stofnun sem gefur út bók. Númerið er veitt útgefanda, ekki prentsmiðju, nema hún sé kostnaðar- og ábyrgðaraðili.

**ISBN-númer á ekki að setja á:**

blöð og tímarit

dægurprent, t.d. dagbækur, dagatöl, auglýsingaefni, fundargögn o.s.frv.

nótnablöð

eftirprentanir listaverka, án titilsíðu og texta

hljóðrit, þ.e. snældur og geisladiska með tónlist

myndbönd og mynddiska, nema þeir innihaldi fræðslu- eða kennsluefni

**ISBN-númer á að setja á:**

prentaðar bækur og bæklinga

rit í örmyndaformi

rit á blindraletri

hljóðbækur, þ.e. bækur á snældu eða geisladiski

verk með blandaðri tækni

bókverk á tölvutæku/rafrænu formi

fræðslu-/kennslumyndbönd/diska

landakort

stök bindi ritraða, greinar eða stök tímaritshefti sem gefin eru út sem sérstök rit



**Heimild**: Landsbókasafn Íslands